Žurnāla ”Pie Galda!” 2026. gada augusta-septembra numurs
ĒDIENS KĀ MĪLESTĪBAS VALODA Veidojot šo žurnālu, domāju par viesu uzņemšanu, par to, ko pagatavot, kad piesakās atbraukt draugi, kad plānojas draudzeņu klaču vakars, kad jāiet uz salidojumu, jādodas pie omītes vai kur citur. Gardi ēdieni visām dzīves situācijām. Ja draugu ballīte, šķiet, rubrika Hotdogi būs izcili piemērota, lai vakars būtu vēl jautrāks un garšīgāks. Bet, ja esi Vidusjūras ēdienu cienītājs, vairākas rubrikas būs tavai gaumei, gan ar lieliskām itāļu pastām, gan uzkodām, ko servēt gardēžiem. Šī ir bīstama sezona tirgus apmeklējumam, jo tur viss ir tik garšīgs un krāsains, ka gribas pirkt visu pēc kārtas. Un, ja ieraugi cūku pupas, atceries par rubriku Sezonā, kur Rita kārtējo reizi pagatavojusi sešas izcilas receptes ar cūku pupām galvenajā lomā. Tas smēriņš un ēdiens ar zivi bija kaut kas vienreizējs! Par dārzeņiem vēl runājot, pamēģiniet kaut ko fermentēt, nu tiešām, es sāku tieši ar Rūtas recepti ātrajiem dārzeņiem sālījumā, un nu tā ir neatņemama burciņa manā ledusskapī. Tiešām garšīgi, turklāt veselīgi! Un tā limonāde ir labākais, ko dot bērniem dzert un pašiem baudīt ar ledu un citrona šķēlīti. Bauda! Vēl man gribas izcelt šī žurnāla Saldumu rubriku, un nevis tāpēc, ka pati receptes tur gatavoju, bet tāpēc, ka tiešām vienkārši, bet nereāli garšīgi deserti ar saldējumu. Īpaši lepojos ar ideju par cepto saldējumu kataifi panējumā, taču koblers manās mājās šovasar tapis jau divreiz un visiem tik ļoti garšo, bet bumbieru frandžipāna tarte ir vienkārši ģeniāls salikums. Es ceru, ka esmu sakārdinājusi jūs un ka nevarēsiet vien atgūties pēc visu recepšu izmēģināšanas. Bet jābauda taču šie labumi, kamēr vēl ir, jo, kā dzied Fiņķis – kas nebauda, tas pats kļūst nebaudāms! Žurnāla redaktore Zane Bitmane Žurnāls Pie Galda! šogad arī digitāli! 👉 Ieskaties! Bet ja vēlies būt pats pirmais, kas saņem žurnālu savā pastkastītē 👉 abonē žurnālu gardu iedvesmu pilnam gadam!